Després de l’exhumació de Franco, la vicepresidenta espanyola en funcions, Carmen Calvo, ha assegurat que José Antonio Primo de Rivera podrà continuar enterrat al Valle de los Caídos perquè també és una víctima.

Carmen Calvo ho ha deixat anar en una entrevista a Televisió Espanyola. Això sí, diu que el fundador de la Falange ha de ser al Valle d’una manera discreta.

Als informes que tenim dels experts, la principal qüestió en relació amb el Valle de los Caídos era la presència del dictador en una tomba que propiciava l’enaltiment. José Antonio Primo de Rivera és víctima, i podrà ser en aquest lloc d’alguna manera, òbviament discreta, perquè ell forma part de les gairebé 34.000 víctimes que hi ha allà, dels dos bàndols Carmen Calvo vicepresidenta espanyola en funcions

La tomba de Primo de Rivera és davant l’altar major de la basílica del Valle de los Caídos

A Primo de Rivera el van executar el 1936, després que el condemnessin a mort per conspiració i rebel·lió militar contra el govern de la segona república. La seva tomba és davant de l’altar major de la basílica del Valle de los Caídos. La del dictador Francisco Franco estava ubicada al darrere del mateix altar.

La dirigent socialista també ha admès que el govern espanyol té “moltes coses a fer” al Valle de los Caídos per aplicar-hi la llei de memòria històrica i que ho continuarà fent al costat de les associacions memorialístiques.

L'helicòpter sobrevola el Valle de los Caídos cap al cementiri de Mingorrubio el 24 d'octubre del 2019. // Pool EFE

Segons Europa Press, els descendents de José Antonio Primo de Rivera no es pronunciaran sobre les restes del seu avantpassat fins que el govern espanyol no els faci una proposta. De moment, segons les mateixes fonts, des de l’executiu de Pedro Sánchez no s’han posat en contacte amb la família de Primo de Rivera.